Nistor furat obscen după ce adversarul lui a fost numărat de două ori! ”Sîntem prea mici” Acum cîteva minute, la Riocenter, s-a încheiat un meci pe care Jocurile Olimpice vor să-l uite repede. Dar noi nu!

sâmbătă, 13 august 2016, 7:59

Corespondență din Riocentro 6 – Rio de Janeiro

Boxul livrează una dintre cele mai tropicale săli ale Olimpiadei.

Mereu e așa, dar aici, la Rio, se mai întîlnesc cîțiva factori.

Întîi că a ieșit soarele și cariocas și-au lepădat singura hăinuță mai groasă și depresia stîrnită de cele două zile consecutive de ploaie rece.

În al doilea rînd, boxul este găzduit de Pavilionul 6 din Riocentro, un centru expozițional asemănător cu Romexpo de la București.

Sala e ridicată pe structură metalică.

Cînd boxează cîte un brazilian oamenii bat din picioare și ai certitudinea că vei pica precum eroii lui Jules Verne, direct în centrul pămîntului. Ei erau însă în Islanda.

Și al treilea motor de decibeli este pe placul brazilienilor.

În pauzele dintre reprize, camera TV a organizatorilor caută cîte o pereche în tribună și cei doi sînt sînt încurajați de către public, prin aplauze, să se sărute.

Uneori, regizorul se joacă și insistă pînă cînd cuplul se sărută de mai multe ori.

La Riocentro, gălăgia nu se ofilește niciodată.

În această atmosferă intră azi în luptă Mihai Nistor, singurul reprezentant al României la turneul olimpic de box.

Categoria sa, supergrea, ia coroana entuziasmului competiției și cu atît mai mare e presiunea pe umerii lui Mihai.

La + 91 de kilograme orice pumn devine destin.

18 pugiliști au luat startul la cateogoria lui Nistor

Înaintea meciului lui Nistor boxează chiar adversarii de pe partea sa de tablou.

Francezul Tony Victor James Yoka, unul dintre marii favoriți ai categoriei, îl întîlnește pe Laurent Jr. Clayton, din Insulele Virgine.

În primul tur, Clayton furnizase o surpriză, trimițîndu-l acasă pe neamțul Erik Pfeifer, mult mai bine cotat.

Prima repriză este echilibrată, cu Clayton în mijlocul ringurului și Yoka mulțumindu-se să ia pulsul rivalului.

Repriza a doua este cronica suferinței lui Clayton, pentru că francezul lovește repetat cu directa de stînga direct în figura rivalului.

În runda a treia, Clayton încearcă să vină peste Yoka, însă francezul are clasă și tot el punctează, alternînd croșeul de dreapta cu directa de stînga.

Yoka termină meciul fără să simtă nici o arsură pe față! Primește decizia unanimă.

A sosit ora. Nistor intră sigur pe el, bucurîndu-se, în sală.

Adversarul românului este Hussein Iashaish.

Purtătorul drapelului Iordaniei la ceremonia de deschidere, Iashaish s-a calificat la Olimpiadă în ultimul moment terminînd al treilea la turneul de calificare Asia-Oceania.

Din prima secundă, Nistor mută centrul de greutate al ringului sub picioarele sale. Se duce peste Iashaish, nepăsător că iordanianul de 21 de ani are, totuși, o bună frecvență a loviturilor.

Upercurt de dreapta ”la pateu” și croșeu de stînga la figură este alternanța cu care românul încearcă să termine lupta. ”Am venit aici să atac”, declarase el chiar la sosirea în Brazilia. E clară promisiunea.

Cu 30 de secunde înainte de finalul primei reprize, un croșeu îl avertizează pe iordanian. Nerăbdător să facă KO, românul nu este atît de exact în lovituri.

Cea de-a doua rundă are exact aceeași derulare. Nistor atacă pumn cu pumn și pas cu pas. Meciul e foarte frumos, pentru că și iordanianul acceptă lupta.

Cu 37 de secunde înainte de final, un croșeu de dreapta al românului vine din zări și-l zdruncină pe adversar. Arbitrul argentinian în numără.

Repriza a treia e și mai bună pentru Nistor, publicul îi primește cu aplauze pumnii tot mai exacți. Singura problemă fizică este arcada spartă de capul, nu de pumnul lui Iashaish.

Iordanianul e numărat și a doua oară! Iese la atac că nu mai are ce pierde și ultimul minut e încîntător, definiția boxului combativ!

Gong! Antrenorul Vali Vrânceanu îl îmbrățișează pe Mihai. Nu se pune problema învingătorului.

Ba se pune! Pentru că, în stupoarea generală, arbitrul ridică mîna iordanianului!

Publicul nu înțelege, la masa presei un american se ridică și dă din mîini iritat, Nistor este încremenit și curg secunde rușinoase pentru box și pentru Olimpiadă.

N-or fi Jocurile miezul integrității, dar boxul le depășește pe toate!

E o rușine. Nistor găsește puterea să salute publicul și mii de oameni îl ovaționează pe adevăratul învingător!

”Sîntem prea mici!” e tot ce spune Mihai la zona mixtă, în timp ce antrenorul Vrânceanu trece ca un om golit de orice înțeles al sportului pe care îl slujește de decenii.

Vom reveni, după zeci de ani de turnee olimpice, așa ceva cu greu se poate vedea!

25de medalii olimpice are România la box, una singură de aur: Nicolae Linca, la Melbourne în 1956